Fortuner se opknapping strek verder as voorkomsToyota se Fortuner, markleier in die D-sportnutssegment, is uiters gewild onder Suid-Afrikaanse gesinne. Die sewe sitplekke, goeie sleepvermoë en rateltaai betroubaarheid verseker dat die Fortuner ŉ reuse-aandeel van die mark opraap. Die Fortuner is nou weer opgeknap en spog met nuwe ligte voor en agter, met ŉ nuwe buffer en sierrooster voor. Die voorganger was beslis nie lelik nie, maar die plastiese chirurgie het wondere verrig om die Fortuner meer modern te laat lyk en beter by die res van die Toyota-reeks se jongste ontwerptaal te laat pas. Aan die binneruim is die veranderinge nie rewolusionêr nie. Daar is nuwe rooi aksente in die leerbekleedsel, verder is alles ergonomies waar dit hoort en soos ons al daaraan gewoond geraak het. Die Fortuner het onlangs ŉ spesifikasievlakaanpassing gehad waar JBL-luidsprekers, dubbelsoneklimaatbeheer en USB-poorte vir agterste passasiers bygevoeg is op die reeksleidende modelle. Onder die vel is egter waar daar meer aan die gang is as wat die blote oog kan sien. Daar is opmerkbaar minder bakrol, geskud van die agterste vering en die stuur is beslis meer akkuraat. Ons het byna 500 km in die nuwe Fortuner afgelê – waarvan minstens 100 km op grondpaaie was – en die Fortuner gedra hom wesenlik beter as voorheen. Onder die kap sit die bekende 2.8 GD-6‑kragbron. Hy bied 150 kW en 500 Nm. Toyota se 6-spoed‑wringkragomsitter‑ outomatiese ratkas wissel seepglad deur sy ratte – daar is net een frustrasie en dis die ratwisselingspane agter die stuur wat beslis ŉ terugratinstruksie uitvoer, maar nie altyd nie as jy vra om ŉ hoër rat te kies. Die Fortuner‑reeks beskik oor TSS of Toyota Safety Sense. Dit is hul veiligheidsuite wat blindekolwaarskuwing, baandwaalwaarskuwing met baanhulp en botsingwaarskuwing met noodremhulp insluit. Dit is bo en behalwe passiewe funksies soos sluitweerremme met elektroniese remkragverspreiding, lugsakke, vastrap- en stabiliteitsbeheer. Ons het reeds genoem dat daar aan die vering verbeter is, maar op die pad is die verskil wesenlik. Op die teerpad is die meeste bakrol uitgeskakel, maar dis op grondpaaie waar jy besef daar is ŉ groot verskil. Ons beoog om in Julie met die opgeknapte Fortuner te sleep om die veranderinge werklik te ervaar. Ek sal die Fortuner só opsom: Hy is met goeie rede die markleier in die segment en die pakket is nou net meer geloofwaardig as ooit tevore. Die enigste kwaal wat in my agterkop sit, is die diefstalrisiko. Die reeks lyk só: Die Fortuner-reeks word gedek deur ŉ drie jaar/100 000 km-waarborg en negedienste-diensplan.